CELEX: C2007/140/24
Language: et
Date: 2007-06-23 00:00:00
Title: Kohtuasi C-207/07: 19. aprillil 2007 esitatud hagi — Euroopa Ühenduste Komisjon versus Hispaania Kuningriik

23.6.2007   
            
            
               ET
            
            
               Euroopa Liidu Teataja
            
            
               C 140/15
            
         19. aprillil 2007 esitatud hagi — Euroopa Ühenduste Komisjon versus Hispaania Kuningriik
   (Kohtuasi C-207/07)
   (2007/C 140/24)
   Kohtumenetluse keel: hispaania
   Pooled
   
      Hageja: Euroopa Ühenduste Komisjon (esindajad: H. Støvlbæk ja R. Vidal Puig)
   
      Kostja: Hispaania Kuningriik
   Hageja nõuded
   
               —
            
            
               Tuvastada, et kuna Hispaania Kuningriik võttis vastu 24. veebruari 2006. aasta kuningliku dekreetseaduse 4/2006 ainsa artikli lõike 2 esimese lõigu, millega muudetakse Comisión Nacional de Energía (rahvuslik energiakomisjon) neljateiskümnendat funktsiooni, mis on ette nähtud 7. oktoobri 1998. aasta seaduse 34/1998 süsivesiniku sektori kohta üheteistkümnenda lisasätte kolmanda osa punktis 1, ja mille eesmärk on kehtestada Comisión Nacional de Energía eelneva loa nõue, kui soovitakse omandada teatud osalust energeetikasektoris reguleeritud tegevusi harrastavates ettevõtjates või omandada nimetatud tegevuse jaoks vajalikku vara, siis on Hispaania Kuningriik rikkunud EÜ artiklitest 56 ja 43 tulenevaid kohustusi.
            
         
               —
            
            
               Mõista kohtukulud välja Hispaania Kuningriigilt.
            
         Väited ja peamised argumendid
   
               1.
            
            
               Hagis käsitletud Hispaania õigusnorm nõuab Comisión Nacional de Energía (edaspidi „CNE”) eelnevat luba järgmiste tehingute puhul:
               
                           —
                        
                        
                           energeetikasektoris ise või teise samasse kontserni kuuluva äriühingu vahendusel teatud tegevusi harrastava äriühingu kapitalis suurema kui 10 % osaluse või muu arvestatavat mõju andva osaluse omandamine;
                        
                     
                           —
                        
                        
                           sellise tegevuse jaoks vajaliku vara omandamine.
                        
                     
         
               2.
            
            
               Komisjoni arvates on vaidlusalune õigusnorm vastuolus EÜ artikliga 56, kuna:
               
                           —
                        
                        
                           energeetikasektoris tegutsevates ettevõtjates osaluse või sellise tegevuse jaoks vajaliku vara omandamine on „kapitali liikumine” EÜ artikli 56 tähenduses;
                        
                     
                           —
                        
                        
                           CNE eelneva loa nõue on „piirang” kapitali vabale liikumisele, mis on põhimõtteliselt keelatud EÜ artikliga 56 ja
                        
                     
                           —
                        
                        
                           viidatud piirang ei ole asutamislepingu alusel õigustatud.
                        
                     
         
               3.
            
            
               Konkreetselt leiab komisjon, et vaidlusalust õigusnormi ei saa õigustada eesmärgiga tagada energiavarustuskindlust, kuna:
               
                           —
                        
                        
                           vaidlusalune meede ei ole sobiv energiavarustuskindluse tagamiseks, sest esinevad sobivamad meetmed;
                        
                     
                           —
                        
                        
                           igal juhul on vaidlusalune meede ebaproportsionaalne, kuna eelnev luba ei ole piiratud kindlate toimingutega selle äriühingu haldamises, milles omandati osalus, või vara haldamises;
                        
                     
                           —
                        
                        
                           CNE õigus loa andmisest keelduda või allutada selle andmine tingimustele ei ole seotud objektiivsete ja piisavalt täpsete kriteeriumidega, mille üle on võimalik tõhus kohtulik kontroll.
                        
                     
         Komisjon leiab, et vastuolus EÜ artikliga 43 piirab vaidlusalune norm ka asutamisvabadust, mida ei saa samuti õigustada energiavarustuskindluse tagamisega samadel põhjustel, mis toodi välja seoses EÜ artikliga 56.